input: REGULAMENTUL (UE) NR. 998/2012 AL CONSILIULUI
  din 9 octombrie 2012
  privind alocarea posibilităților de pescuit în conformitate cu Protocolul de stabilire a posibilităților de pescuit și a contribuției financiare prevăzute în Acordul de parteneriat privind pescuitul încheiat între Comunitatea Europeană, pe de o parte, și Republica Kiribati, pe de altă parte
  CONSILIUL UNIUNII EUROPENE,
  având în vedere Tratatul privind funcționarea Uniunii Europene, în special articolul 43 alineatul (3),
  având în vedere propunerea Comisiei Europene,
  întrucât:
  (1)
  La 23 iulie 2007, Consiliul a adoptat Regulamentul (CE) nr. 893/2007 privind încheierea Acordului de parteneriat privind pescuitul între Comunitatea Europeană, pe de o parte, și Republica Kiribati, pe de altă parte (1) (denumit în continuare „acordul”).
  (2)
  La 3 iunie 2012 a fost parafat un nou protocol la acord (denumit în continuare „protocolul”). Protocolul acordă navelor din UE posibilități de pescuit în apele asupra cărora Republica Kiribati exercită suveranitatea sau jurisdicția.
  (3)
  La 9 octombrie 2012, Consiliul a adoptat Decizia 2012/669/UE (2) privind semnarea și aplicarea provizorie a protocolului.
  (4)
  Ar trebui să se precizeze metoda de alocare a posibilităților de pescuit între statele membre pe durata de aplicare a noului protocol.
  (5)
  În conformitate cu articolul 10 alineatul (1) din Regulamentul (CE) nr. 1006/2008 al Consiliului din 29 septembrie 2008 privind autorizațiile pentru activități de pescuit ale navelor de pescuit comunitare în afara apelor comunitare și accesul navelor țărilor terțe în apele comunitare (3), dacă se constată că numărul de autorizații de pescuit sau cantitatea de posibilități de pescuit alocate Uniunii în temeiul protocolului nu sunt utilizate integral, Comisia trebuie să informeze statele membre în cauză. Neprimirea unui răspuns în termenul determinat de Consiliu se interpretează ca o confirmare a faptului că navele statului membru respectiv nu își utilizează integral posibilitățile de pescuit în perioada respectivă. Prin urmare, Consiliul ar trebui să determine termenul respectiv.
  (6)
  Dat fiind faptul că protocolul urmează să se aplice cu titlu provizoriu de la 16 septembrie 2012, prezentul regulament ar trebui să se aplice de la 16 septembrie 2012,
  ADOPTĂ PREZENTUL REGULAMENT:
  Articolul 1
  (1) Posibilitățile de pescuit determinate în temeiul Protocolului de stabilire a posibilităților de pescuit și a contribuției financiare prevăzute în Acordul de parteneriat privind pescuitul încheiat între Comunitatea Europeană, pe de o parte, și Republica Kiribati, pe de altă parte (denumit în continuare „protocolul”), care urmează să se aplice cu titlu provizoriu de la 16 septembrie 2012, se repartizează între statele membre după cum urmează:
  (a)
  nave cu plasă-pungă:
  Spania
  3 nave
  Franța
  1 navă
  (b)
  nave cu paragate:
  Spania
  3 nave
  Portugalia
  3 nave
  (2) Regulamentul (CE) nr. 1006/2008 se aplică fără a se aduce atingere Acordului de parteneriat privind pescuitul încheiat între Comunitatea Europeană, pe de o parte, și Republica Kiribati, pe de altă parte.
  (3) În cazul în care cererile de autorizații de pescuit din partea statelor membre menționate la alineatul (1) nu epuizează posibilitățile de pescuit stabilite prin protocol, Comisia ia în considerare cererile de autorizații de pescuit din partea oricărui alt stat membru în conformitate cu articolul 10 din Regulamentul (CE) nr. 1006/2008.
  (4) Termenul menționat la articolul 10 alineatul (1) din Regulamentul (CE) nr. 1006/2008 se stabilește ca fiind 10 zile lucrătoare de la data la care Comisia informează statele membre că posibilitățile de pescuit nu au fost integral utilizate.
  Articolul 2
  Prezentul regulament intră în vigoare în ziua următoare datei publicării în Jurnalul Oficial al Uniunii Europene.
  Se aplică de la 16 septembrie 2012.
  Prezentul regulament este obligatoriu în toate elementele sale și se aplică direct în toate statele membre.
  Adoptat la Luxemburg, 9 octombrie 2012.